Α4-0097/96

Ψήφισμα σχετικά με την έκθεση της Επιτροπής όσον αφορά τα μέτρα που ελήφθησαν κατόπιν των παρατηρήσεων που περιλαμβάνονται στα ψηφίσματα που συνοδεύουν τις αποφάσεις απαλλαγής όσον αφορά την εκτέλεση του γενικού προϋπολογισμού των Ευρωπαϊκών Κοινοτήτων για το 1993

Το Ευρωπαϊκό Κοινοβούλιο,

- έχοντας υπόψη το άρθρο 206 της Συνθήκης περί ιδρύσεως των Ευρωπαϊκών Κοινοτήτων,

- έχοντας υπόψη το ψήφισμά του της 5ης Απριλίου 1995 που περιέχει τις παρατηρήσεις οι οποίες αποτελούν αναπόσπαστο μέρος της απόφασης περί χορήγησης απαλλαγής στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1993 ((ΕΕ L 141, 24.06.1995, σελ. 61)),

- έχοντας υπόψη την έκθεση της Επιτροπής σχετικά με τα μέτρα που ελήφθησαν κατόπιν των παρατηρήσεων που περιλαμβάνονται στα ψηφίσματα που συνοδεύουν τις αποφάσεις απαλλαγής όσον αφορά την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1993 (COM(95)0666),

- έχοντας υπόψη την έκθεση της Επιτροπής Ελέγχου του Προϋπολογισμού (Α4- 0097/96),

1. λαμβάνει γνώση των πληροφοριών που παρασχέθησαν στις εκθέσεις με περιοδικό και τομεακό χαρακτήρα από την Επιτροπή σχετικά με την εκτέλεση του προϋπολογισμού συγκεκριμένου οικονομικού έτους[semigr ] για τους σκοπούς της διαδικασίας απαλλαγής όσον αφορά το εν λόγω έτος, ζητεί από την Επιτροπή να μεριμνήσει ώστε οι εκθέσεις αυτές να παράσχουν όλες τις ζητηθείσες πληροφορίες όσον αφορά τον τρόπο με τον οποίο οι δημοσιονομικές προτεραιότητες του Κοινοβουλίου ελήφθησαν υπόψη ιδιαίτερα σχετικά με την εκτέλεση των α) νέων τίτλων και β) των παρατηρήσεων για τους τίτλους που τροποποιήθηκαν από το Κοινοβούλιο[semigr ]

2. καλεί τη Γενική Διεύθυνση XIX (Προϋπολογισμών) της Επιτροπής, να εξασφαλίσει, πριν να αποστείλει την πρόταση μεταφοράς πιστώσεων στην αρχή του προϋπολογισμού, ότι οι διάφορες υπηρεσίες της Επιτροπής που ζητούν τη μεταφορά πληρούν απόλυτα τις απαιτήσεις του άρθρου 26 παρ. 4 δεύτερο εδάφιο του δημοσιονομικού κανονισμού όσον αφορά την ποσότητα και την ποιότητα των αντίστοιχων πληροφοριών[semigr ]

3. λαμβάνει γνώση των απαντήσεων της Επιτροπής όσον αφορά τους ιδίους πόρους[semigr ] επιφυλάσσεται ωστόσο, στις απαντήσεις του, για το σύστημα μεταφοράς κατά τρόπον ώστε να μην διακυβευθούν, εν ουδεμία περιπτώσει, τα αποτελέσματα των εργασιών της Επιτροπής Έρευνας για το σύστημα μεταφοράς[semigr ]

4. υπενθυμίζει ότι αναμένει την έκθεση που θα πρέπει να υποβληθεί από την Επιτροπή όσον αφορά το επίπεδο εναρμόνισης που έχει επιτευχθεί επί του παρόντος στο θέμα του καθορισμού του ακαθάριστου εθνικού προϊόντος στα κράτη μέλη[semigr ]

5. λαμβάνει γνώση του γεγονότος ότι στις προτάσεις της Επιτροπής για την μελλοντική πολιτική που διαμορφώνεται στον τομέα του καπνού και πρέπει να υποβληθούν την 1η Απριλίου 1996 το αργότερο, θα λαμβάνεται υπόψη η επιλογή που συνιστά το Ελεγκτικό Συνέδριο η οποία συνίσταται στην εισαγωγή άμεσης βοήθειας στο εισόδημα υπέρ των παραγωγών καπνού[semigr ]

6. εκφράζει τη λύπη του για το γεγονός ότι κανένα αποτελεσματικό μέτρο δεν έχει ληφθεί μέχρι τώρα για την ενίσχυση του σώματος των υπαλλήλων που είναι επιφορτισμένοι με την πραγματοποίηση ειδικών ελέγχων στον αμπελοοινικό τομέα[semigr ] επιμένει ώστε, κατά τη στιγμή που οι προτάσεις μεταρρύθμισης του τομέα εξακολουθουν να βρίσκονται υπό εξέταση ενώπιον του Συμβουλίου, να μην φεισθεί η Επιτροπή προσπαθειών για την αύξηση των ανθρωπίνων και οικονομικών πόρων του σώματος αυτού[semigr ]

7. δηλώνει την ικανοποίησή του για το γεγονός ότι οι δανικές αρχές ανήγγειλαν την πρόθεσή τους να βελτιώσουν τις διαδικασίες ελέγχου για τις αγροτικές δαπάνες[semigr ] λαμβάνει γνώση της πρόθεσης της Επιτροπής να πραγματοποιήσει έλεγχο επί των μέτρων που ελήφθησαν προς αυτήν την κατεύθυνση[semigr ]

8. καλεί την Επιτροπή να συμφωνήσει οριστικά για το συγκεκριμένο ορισμό των επιλέξιμων και μη επιλέξιμων δαπανών στα πλαίσια των Διαρθρωτικών Ταμείων και να επιλύσει το ερώτημα της είσπραξης των τόκων που παρήχθησαν από τα κεφάλαια τα οποία κατεβλήθησαν ως προκαταβολές μετά από τρίμηνη περίοδο[semigr ]

9. καλεί ακόμη μια φορά την Επιτροπή να του υποβάλει ανακοίνωση με την οποία θα διευκρινίζει σε ποια εξωτερικά συμβουλευτικά γραφεία ανέθεσε την εφαρμογή κάθε προγράμματος που υπάγεται στα Διαρθρωτικά Ταμεία και ποια ποσά καταβλήθησαν σε κάθε μια από τις εταιρείες αυτές το 1993[semigr ]

10. καλεί με επιμονή την Επιτροπή να ολοκληρώσει την έρευνά της για το ενεργητικό που ιδιωτικοποιήθηκε αφού προηγουμένως είχε επωφεληθεί από την ενίσχυση των Διαρθρωτικών Ταμείων[semigr ]

11. λαμβάνει υπό σημείωση ορισμένα θετικά μέτρα που ελήφθησαν όσον αφορά τη διαχείριση των προγραμμάτων PHARE και TACIS όπως μια πολύ μεγαλύτερη δέσμευση κατά την παρακολούθηση των προγραμμάτων TACIS και αύξηση της αποκέντρωσης για το πρόγραμμα PHARE[semigr ] επιμένει ωστόσο να τονισθούν ιδιαίτερα τα ακόλουθα σημεία:

- επαρκές προσωπικό για όλες τις αντιπροσωπείες της Επιτροπής σε χώρες που ωφελούνται από τα προγράμματα PHARE και TACIS,

- βελτίωση της διάδοσης των αποτελεσμάτων του προγράμματος TACIS,

- πως συμβόλαια μπορούν να επιτύχουν το ανώτερο δυνατό πλεονέκτημα κατά τη μεταβολή των περιστάσεων στις διάφορες χώρες PHARE και TACIS[semigr ]

12. ανυπομονεί να γνωρίσει τα αποτελέσματα της έρευνας που πραγματοποίησε η Επιτροπή όσον αφορά την εφαρμογή των κανόνων που ορίζουν τον τόπο καταγωγής των υπαλλήλων της Ένωσης με σκοπό κυρίως την αποφυγή καταχρήσεων[semigr ]

13. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και το Ελεγκτικό Συνέδριο.